DECRETO 365/2009, do 17 de xullo, polo que se acorda a cesión en propiedade a título gratuíto ao Concello de Pontevedra dun inmoble situado na avenida Montero Ríos desa cidade.
CONSELLERÍA DE FACENDA — III. OUTRAS DISPOSICIÓNS — 06/08/2009

Con data do 26 de decembro de 2001, asinouse un protocolo entre o Ministerio de Defensa, a Comunidade Autónoma de Galicia e o Concello de Pontevedra que tivo como obxectivo final a construción pola comunidade autónoma do edificio administrativo de Campolongo, en Pontevedra. No seu anexo, e como dereitos da Xunta, establecíase a posta á disposición dunha parcela de 12.501 m2 para a construción do edificio administrativo. Entre as obrigas, atopábase a de transmitir ao concello o edificio situado na avenida Montero Ríos, sede da anterior Delegación da Consellería de Educación.
O 16 de xaneiro de 2009 asinouse un novo protocolo de intencións entre a Comunidade Autónoma de Galicia e o Concello de Pontevedra relativo aos edificios administrativos da Xunta na cidade de Pontevedra. Na cláusula 1,A pactouse como obriga da comunidade autónoma a de proceder á tramitación administrativa da transmisión ao Concello do edificio sito na avenida Montero Ríos no marco dos compromisos recíprocos asumidos polas partes no protocolo do 26 de decembro de 2001.
A titularidade do ben corresponde á Comunidade Autónoma de Galicia en virtude do Real decreto 1763/1982, do 24 de xullo (BOE nº 182, do 31 de xullo), sobre traspaso de funcións e servizos da Administración do Estado á Comunidade Autónoma de Galicia en materia de educación.
Desafectouse o ben do dominio público polo Decreto 344/2009, do 2 de xullo (DOG nº 129, do 3 de xullo) e declarouse a súa alleabilidade pola Orde do 3 de xullo de 2009 (DOG nº 130, do 6 de xullo).
A Secretaría Xeral e do Patrimonio, dependente da Consellería de Facenda, tramitou o expediente de cesión do inmoble de acordo co previsto nos artigos 83 e seguintes do regulamento que desenvolve a Lei 3/1985, do patrimonio da Comunidade Autónoma.
Na súa virtude, por proposta da conselleira de Facenda, e logo da deliberación do Consello da Xunta de Galicia na súa reunión do día dezasete de xullo de dous mil nove,
DISPOÑO:
Artigo 1º
Acórdase a cesión, a título gratuíto, a favor do Concello de Pontevedra, da propiedade do ben inmoble que se describe a seguir, no marco dos compromisos asumidos nos protocolos de 26 decembro de 2001 e 16 de xaneiro de 2009:
Edificio situado na avenida Montero Ríos de Pontevedra, que consta de soto, baixo, primeiro e segundo andar, cunha superficie edificada de 816 m2 en cada planta, e unha superficie descuberta de 659 m2, que suman un total de 1.475 m2, que limita: dereita, paseo Raíña Victoria; esquerda, xardíns de Vicenti; fondo, xardíns de Vicenti. Atópase inscrita no Rexistro da Propiedade nº 1 de Pontevedra no tomo 1.779, libro 932, folio 111, predio nº 14.143. R.c. 8977501NG2987N0001BD.
Artigo 2º
A cesión formalizarase mediante escritura pública subscrita pola secretaria xeral e do Patrimonio ou funcionario en que delegue, debendo constar nela o acordo de cesión e a aceptación do cesionario. Os custos de formalización serán pola conta do cesionario.
Disposición derradeira
A Consellería de Facenda, a través da Secretaría Xeral e do Patrimonio, realizará todos os trámites necesarios para a efectividade de canto se dispón neste decreto.
Santiago de Compostela, dezasete de xullo de dous mil nove.
Alberto Núñez Feijóo
Presidente
Marta Fernández Currás
Conselleira de Facenda